钦定古今图书集成/明伦汇编/宫闱典/第032卷 > 献帝伏皇后
## 钦定古今图书集成/明伦汇编/宫闱典/第032卷 > 献帝伏皇后

按《后汉书后纪》：“献帝伏皇后，讳寿，琅邪东武人，大司
徒湛之八世孙也。父完，沈深有大度，袭爵不其侯，尚
桓帝女阳安公主，为侍中。初平元年，从大驾西迁长
安，后时入掖庭为贵人。兴平二年，立为皇后。完迁执
金吾，帝寻而东归。李傕、郭汜等追败乘舆于曹阳。帝
乃潜夜渡河走，六宫皆步行出营，后手持缣数匹。董”
承使符节令孙徽以刃胁夺之，杀旁侍者，血溅后衣。
既至安邑，御服穿敝，唯以枣栗为粮。建安元年，拜完
辅国将军，仪比三司。完以政在曹操，自嫌尊戚，乃上
印绶，拜中散大夫，寻迁屯骑校尉。十四年卒，子兴嗣，
自帝都许守位而已。宿卫兵侍，莫非曹氏党旧姻戚，
议郎赵彦尝为帝陈言时策，曹操恶而杀之。其馀内
外，多见诛戮。操后以事入见殿中，帝不任其愤，因曰：
“君若能相辅则厚，不尔，幸垂恩相舍。”操失色，俛仰求
出。旧仪：三公领兵朝见，令虎贲执刃挟之。操出，顾左
右，汗流浃背。自后不敢复朝。请董承女为贵人，操诛
承，而求贵人杀之。帝以贵人有妊，累为请，不能得。后
自是怀惧，乃与父完书，言曹操残逼之状，令密图之，
完不敢发。至十九年，事乃露泄。操追大怒，遂逼帝废
后，假为策曰：“皇后寿得由卑贱登显尊极，自处椒房，
二纪于兹。既无任、姒徽音之美，又乏谨身养己之福，
而阴怀妒害，包藏祸心，弗可以承天命，奉祖宗。今使
御史大夫郗虑持节策诏，其上皇后玺绶，退避中宫，
迁于它馆。呜呼伤哉！自寿取之，未致于理，为幸多焉。”
又以尚书令华歆为郗虑副，勒兵入宫收后，闭户藏
壁中，歆就牵后出。时帝在外殿，引虑于坐，后被发徒
跣行泣过，诀曰：“不能复相活邪！”帝曰：“我亦不知命在
何时。”顾谓虑曰：“郗公，天下宁有是邪！”遂将后下暴室，
以幽崩所生二皇子皆鸩杀之。后在位二十年，兄弟
及宗族死者百馀人，母盈等十九人徙涿郡。